שדולת הנשים בישראל

שדולת הנשים בישראל היא עמותה פמיניסטית שהוקמה בשנת 1984 כארגון זכויות הפועל לקידום מעמד האישה באמצעות פעילות ציבורית, לובי לקידום חקיקה בכנסת ופעולות חינוכיות ומחקריות. מייסדת השדולה ומי ששימשה כיו"ר הארגון, פרופ' אליס שלוי זכתה על כך בשנת 2007 בפרס ישראל על מפעל חיים. פרופ' שלוי מכהנת כיום כנשיאת כבוד של השדולה.
השדולה זכתה למספר רב של הישגים במהלך השנים. ידוע במיוחד הוא תפקידה המוביל בחקיקת חוק שוויון ההזדמנויות בעבודה והחוק לאיסור הטרדה מינית, וכן העתירה בעניין אליס מילר, שסללה את הדרך לנשים בצה"ל לשרת בתפקידי לוחמות.

פעילות השדולה

השדולה דוגלת בפמיניזם ליברלי, ועל כך ספגה במהלך השנים ביקורת מצד זרמים פמיניסטיים אחרים. ידועה במיוחד הביקורת שנמתחה על פעילות השדולה לקידום מספר הנשים המתמנות לתפקידי דירקטוריות בחברות ציבוריות (ראו בג"ץ הדירקטוריונים), מאבק שנטען שהוא רלוונטי למספר נשים מועט יחסית, רובן ככולן ממעמד כלכלי גבוה. חלק מהעובדות והפעילות הראשונות בעמותה, כמו למשל ד"ר נטע זיו מאוניברסיטת תל אביב ועו"ד רחל בנזימן (לימים מנכ"לית האגודה לזכויות האזרח), פרשו במהלך השנים מפעילות בשדולה בשל ביקורת זו על פעילותה.
בשנת 2008 עתרה השדולה, לבג"ץ בפרשת מינוי מנכ"ל הרשות למלחמה בסמים ואלכוהול בבג"ץ יעל ארן נגד ממשלת ישראל. במסגרת פרשה זו, ועדת איתור למינוי מנכ"ל הרשות למלחמה בסמים, דירגה את יעל ארן במקום הראשון כמועמדת לתפקיד מנכ"ל הרשות, והציבה את יאיר גלר במקום השני. ברם, מנכ"ל משרד ראש הממשלה, רענן דינור, בחר דווקא את גלר לתפקיד. בעקבות עתירת השדולה, קבע בג"ץ כי יש לבטל את המינוי ולהחזיר את הנושא ללשכת ראש הממשלה. בבדיקה חוזרת הוחלט שוב למנות את גלר לתפקיד. שדולת הנשים עתרה בשנית נגד המינוי, אך עתירתה נדחתה.
במסגרת הפרויקט הבינלאומי "קאטליסט" מבוצע מפקד על ידי מחלקת המחקר בשדולת הנשים בישראל בשיתוף עם מכון המחקר גיאוקרטוגרפיה כדי לקבוע את מצב השתלבות נשים בדרגות הבכירות של עולם העסקים בישראל.
השדולה ממומנת מכספי תרומות של קרנות ויחידים. בעבר תומכת מרכזית וקבועה של השדולה הייתה הקרן החדשה לישראל, אולם הסירה תמיכתה. מחזור הפעילות של השדולה לשנת 2007 היה 3.3 מיליון שקל ונאספו תרומות בגובה 3.7 מיליון שקל. הוצאות הנהלה וכלליות היו 335 אלף שקל שהם כ-10% מהמחזור. חלק מפעילות השדולה מתבצע בשיתוף פעולה עם קליניקות משפטיות הפועלות בבתי-ספר למשפטים.
יושבת ראש הראשונה של השדולה הייתה אליס שלוי. היא החזיקה בתפקיד בין השנים 1984–1997 ו- 200–1998. עו"ד רבקה מלר אולשיצקי כיהנה למשך שנה 1997–1998. החל משנת 2000 ועד שנת 2012 כיהנה רינה בר-טל כיו"ר שדולת הנשים בישראל. יפה ויגודסקי החליפה אותה בתפקידה עד שנת 2017 וכיום מכהנת בתפקיד אלה אלקלעי.
בשנת 2012 הארגון היה בין יוזמי להקמת קואליציית שותפות.
ב-2013 זכתה השדולה בפרס יושב-ראש הכנסת לאיכות החיים
באוגוסט 2019 עתרה השדולה לבית המשפט לעניינים מנהליים נגד הופעה של הזמר מוטי שטיינמץ שיועדה עבור הציבור החרדי בעיר עפולה והמארגנים תכננו לקיימה בהפרדה מגדרית. המשיבה, עיריית עפולה, שהשתתפה במימון ההופעה, הסכימה שההפרדה המגדרית אסורה, אך טענה שאינה יכולה ומחויבת למנוע אותה. השופט יונתן אברהם אסר לקיים את ההופעה ללא פקחים מטעם העירייה שימנו הפרדה מגדרית בסיוע המשטרה ובעקבות כך ביטל שטיינמץ את ההופעה. לאחר עתירה נוספת שהגיש משה ארבל לאותו בית משפט, החזיר השופט עיילבוני את ההחלטה לעירייה, וההופעה התקיימה בהפרדה כמתוכנן. בדיון בבג"ץ שהתנהל בעיצומה של ההופעה ביטל בגץ את ההחלטה השנייה מאחר שהיא ניתנה בחוסר סמכות, אך ההופעה כבר עמדה לקראת סיומה ולפיכך הייתה חסרת משמעות. עתירת השדולה עוררה ביקורות על התעלמות מרצונן של נשים חרדיות והעיסוק הגובר במגזר החרדי תוך התעלמות מהפרדה מגדרית במגר הערבי או הבדואי בישראל, אך גם לתמיכה מפוליטקאים שונים.
מטרות העמותה
שדולת הנשים מגדירה את מטרותיה כ: העלאת מודעות על הדרת נשים בחברה, קידום מדיניות וחקיקה בכנסת, חיזוק נשים בשוק התעסוקה וסיוע משפטי וביורוקרטי בענייני הטרדות ותקיפות מיניות, הפרשי שכר וחופשות לידה בעבודה וזכויות האם. בתנועה פועלים צוות התנועה ומאות מתנדבים. בין דרכי הפעולה נמנות עתירות לבג"ץ וקו סיוע לנשים. נוסף על כך, בכנסת פועלות לוביסטיות. רוב פעולתה של שדולת הנשים מתבצעת בהליך המשפטי ולא בשטח. הסיוע המשפטי נעשה על ידי מתן מענה לפניות של נשים בגין הפרת זכויותיהן כנשים עובדות, במסגרת קו פתוח לסיוע וייעוץ משפטי חינם, הגשת תביעות וייצוג משפטי של פונות בבתי הדין לעבודה וניהול הליכים משפטיים בערכאות השונות (בג”ץ, בתי המשפט לעניינים מנהליים, בתי המשפט האזרחיים ובתי הדין לעבודה) בעניינים עקרוניים בעלי השלכות רוחב, בין כצד לדיון ובין כ”ידיד בית משפט”. (מ.ג מרגליות, ראיון אישי, 6 בפברואר 2019).
עם זאת לשדולת הנשים יש מעט עבודת שטח, ביניהם יוזמות פרויקטים ביום המאבק הבין-לאומי למניעת אלימות נגד נשים שנערך ב-25 בנובמבר.
בין הישגי השדולה נמנים מספר פרויקטים זמניים מהעבר אשר תרמו לשיח הציבורי בענייני מגדר וזכויות נשים במקומות עבודה, וכן קידום ופיתוח מסלולי קריירה לסטודנטים וסטודנטיות צעירים. פרויקטים בולטים מונים את פרויקט "Unico", פרויקט "זינוק", פרויקט "אשת חיל" ו"תוכנית נ.מ.ש".